**ΠΕΡΙΛΗΨΗ**

**ΒΗΜΑΤΑ ΠΕΡΙΛΗΨΗΣ**

**1ο ΒΗΜΑ:** Διαβάζω το κείμενο όσες φορές χρειαστεί μέχρι να το καταλάβω.

**2ο ΒΗΜΑ:** Εντοπίζω το κεντρικό θέμα του κειμένου και το καταγράφω με 1 - 2 λέξεις.

**3ο ΒΗΜΑ:** Διαβάζω ανά παράγραφο. Προσπαθώ να την εξηγήσω με δικά μου λόγια. Υπογραμμίζω τα πιο σημαντικά σημεία. Γράφω [πλαγιότιτλο](Παρουσίαση2.pptx).

**Για να γράψουμε πλαγιότιτλους**

➢ Διαβάζουμε προσεκτικά την παράγραφο και εντοπίζουμε τη βασική της ιδέα

➢ Εντοπίζουμε και υπογραμμίζουμε τις λέξεις – κλειδιά της παραγράφου

➢ Με βάση τις λέξεις - κλειδιά γράφουμε τον πλαγιότιτλο προσέχοντας να αποδίδει σύντομα, περιεκτικά και με σαφήνεια το νόημα της παραγράφου

**4ο ΒΗΜΑ:** Ενώνω τους πλαγιότιτλους και το κεντρικό θέμα με [φράσεις](Παρουσίαση1.pptx) της περίληψης.

Λέξεις και εκφράσεις που εξασφαλίζουν συνοχή στην περίληψη

**ΣΤΗΝ ΑΡΧΗ ΤΗΣ ΠΕΡΙΛΗΨΗΣ:**

* Ο συγγραφέας καταγράφει τον προβληματισμό του σχετικά με….
* Ο συγγραφέας αναφερόμενος στο ρόλο που διαδραματίζει (λ.χ. η τηλεόραση) αναγνωρίζει….
* Το κείμενο αυτό θίγει το πολυσυζητημένο / πολύκροτο /επίμαχο / επίκαιρο θέμα….
* Ο δημοσιογράφος με αφορμή ………. διαπιστώνει…….
* Ο συντάκτης του παρόντος κειμένου τονίζει ……
* Στο κείμενο αυτό υποστηρίζεται ότι…..
* Στο κειμενικό αυτό απόσπασμα εκφράζεται η άποψη ότι……
* Σύμφωνα με το κείμενο …..
* Ο κειμενογράφος διαπιστώνοντας την κρίση που διέρχεται η σύγχρονη κοινωνία επιχειρεί…..
* Η θέση του συγγραφέα είναι…
* Στο δημοσίευμα αυτό ο συγγραφέας υπερασπίζεται την άποψη…..
* Στο συγκεκριμένο απόσπασμα ο συγγραφέας διαπιστώνει / προσεγγίζει / φωτίζει / διερευνά / διατείνεται / προβαίνει σε μια αξιολογική θεώρηση ….
* Το πρόβλημα που απασχολεί το συγγραφέα….
* Ο συγγραφέας διατυπώνει την άποψη ότι….
* Σύμφωνα με το συντάκτη του κειμένου …..
* Ο δοκιμιογράφος αναπτύσσει την προβληματική του σχετικά με…..

**ΣΤΗΝ ΠΡΩΤΗ ΠΕΡΙΟΔΟ….**

Αποτελεί την περιληπτική διατύπωση της πρώτης παραγράφου του αρχικού κειμένου. Συνδέεται με την πρώτη περίοδο με τη χρήση μιας διαρθρωτικής λέξης ή φράσης π.χ. αρχικά κτλ.

Ακολουθούμε την ίδια διαδικασία για όλες τις επόμενες παραγράφους, με βάση τον πλαγιότιτλο και τις σημειώσεις κάθε παραγράφου. Ο λόγος πρέπει να είναι συνεχής και να διασφαλίζεται η αλληλουχία και η συνοχή των νοημάτων με τις κατάλληλες διαρθρωτικές λέξεις ή φράσεις.

Π.χ.

Επίσης τονίζει,

παράλληλα επισημαίνει,

προσθέτει ακόμα,

αντίθετα προβάλλει,

επιπλέον υποστηρίζει κτλ.

**ΤΕΛΕΥΤΑΙΑ ΠΕΡΙΟΔΟΣ**

Την τελευταία παράγραφο του αρχικού κειμένου τη διαμορ-φώνουμε σε πρόταση κατακλείδα της περίληψης, αρχίζοντας, ενδεχομένως, με την έκφραση:

Π.χ.

Ο συγγραφέας του κειμένου καταλήγοντας,

συμπεραίνει,

προτείνει,

διαπιστώνει… κτλ.

**Στην περίληψη:**

1. Αποφεύγουμε την επανάληψη στοιχείων που υπάρχουν σε διαφορετικές παραγράφους.
2. Αν ο συγγραφέας παραθέτει ερευνητικά στοιχεία ( π.χ. στατιστικές ) , εμείς καταγράφουμε μόνο το πόρισμα /συμπέρασμα της έρευνας.
3. Προσέχουμε ώστε να ακολουθούμε πιστά την οπτική γωνία και τη θέση του συγγραφέα και να αποδίδουμε το κείμενο χωρίς να το σχολιάζουμε. 4. 4. 4. Επίσης, δεν αντιγράφουμε, αλλά αντικαθιστούμε τις έννοιες του κειμένου με συνώνυμες (όπου βέβαια αυτό είναι δυνατό), εκτός αν πρόκειται για ορολογία, οπότε χρησιμοποιούμε τις έννοιες αυτούσιες .
4. Χρησιμοποιούμε στη διατύπωσή μας γ΄ πρόσωπο. Επίσης, προτιμούμε την παθητική σύνταξη από την ενεργητική που προσδίδει έμφαση στο κείμενο.

**ΕΝΕΡΓΗΤΙΚΗ ΣΥΝΤΑΞΗ**: Ο συγγραφέας του κειμένου τονίζει, υποστηρίζει, διαπιστώνει, επισημαίνει, διατυπώνει, εκφράζει, θίγει, υπερασπίζεται, επιχειρηματολογεί, προσεγγίζει, επιχειρεί να προσδιορίσει..

**ΠΑΘΗΤΙΚΗ ΣΥΝΤΑΞΗ:**  Το κείμενο πραγματεύεται, ασχολείται, αναφέρεται, ισχυρίζεται..

Ή

 Στο κείμενο εκφράζεται, παρουσιάζεται, προβάλλεται, ερμηνεύεται, ερευνάται, σχολιάζεται, διερευνάται, υποστηρίζεται.

1. Προσπαθούμε να παραμείνουμε στο όριο λέξεων που μας ζητείται . Αν διαπιστώσουμε ότι οι λέξεις μας είναι λιγότερες, ξαναβλέπουμε το κείμενο, μήπως παραλείψαμε σημαντικές λεπτομέρειες και τις προσθέτουμε. Αν οι λέξεις μας είναι περισσότερες, ελέγχουμε ξανά και αφαιρούμε ό,τι είναι δυνατό ν΄ αφαιρεθεί, χωρίς να επηρεαστεί η δομή και η συνοχή του κειμένου.
2. Μια κανονική περίληψη είναι το 1/3 του αρχικού κειμένου .

**Εφαρμόζουμε τις κατάλληλες τεχνικές πύκνωσης:**

1. Παραλείπουμε ό,τι αποτελεί δευτερεύουσα / ασήμαντη λεπτομέρεια ή επανάληψη.
2. Αντικαθιστούμε ένα σύνολο από προτάσεις που περιγράφουν μια σειρά ενεργειών με μια φράση που αποδίδει το νόημά τους συνοπτικά :

Ο Μανώλης διάβασε πρώτα τα Μαθηματικά κι έλυσε τις ασκήσεις, έπειτα έγραψε την εργασία στη Λογοτεχνία, αποστήθισε τα Θρησκευτικά και τέλος στήθηκε μπροστά στην τηλεόραση για να δει τον αγώνα .

Ο Μανώλης κάθησε να δει στην τηλεόραση τον αγώνα, αφού διάβασε προηγουμένως όλα του τα μαθήματα .

1. Αντικαθιστούμε μια περίοδο από την πράξη που δηλώνει :

Όταν οι γονείς μου μπήκαν στο σπίτι, βρήκαν τα συρτάρια της ντουλάπας ανοιγμένα και ριγμένα στο πάτωμα, την κοσμηματοθήκη ανοιχτή και άδεια και το χρηματοκιβώτιο στη θέση του, αλλά χωρίς τα χρήματα που είχε μέσα .

Μπαίνοντας στο σπίτι οι γονείς μου, διαπίστωσαν ότι οι κλέφτες δεν είχαν αφήσει τίποτα .

1. Αντικαθιστούμε μια σειρά υπωνύμων ( υπώνυμο = η λέξη που εμπεριέχεται μέσα σε μια ευρύτερη έννοια , την υπερώνυμη ) με ένα υπερώνυμό τους :

Τραπέζια, καρέκλες, γραφεία και πολυθρόνες ήταν όλα πεσμένα κάτω :

Τα έπιπλα ήταν όλα κάτω .

**Η περίληψή μου είναι καλό να μην περιλαμβάνει :**

* + λεπτομέρειες
  + παραδείγματα
  + αφηγήσεις
  + επεξηγήσεις
  + παρενθετικές φράσεις
  + αποφθέγματα, παροιμίες
  + απαριθμήσεις
  + στατιστικά ή ερευνητικά στοιχεία
  + αναφορές του συγγραφέα σε λόγια άλλων
  + ερωτήσεις
  + παραθέματα ή αυτούσιες φράσεις του κειμένου
  + δικά μου σχόλια ή οποιαδήποτε προσθήκη
  + μεταφορές, παρομοιώσεις

**ΓΕΝΙΚΕΣ ΟΔΗΓΙΕΣ**

* Η έκταση της περίληψης είναι το 1/3 του αρχικού κειμένου ή όση ορίζεται στις οδηγίες.
* Η ανάπτυξη των κύριων σημείων του κειμένου μέσα στην περίληψη πρέπει να είναι ισοζυγισμένη.
* Αποφεύγουμε να αλλάξουμε το πρόσωπο ή το χρόνο του ρήματος στο οποίο είναι διατυπωμένο το αρχικό κείμενο. (Κυρίως. γ’ ενικό ή α’ πληθυντικό )
* Αποφεύγουμε, όσο είναι δυνατό, τη χρήση λέξεων ή φράσεων του κειμένου καθώς και τη συγγραφή αποσπασμάτων από το αρχικό κείμενο.
* Αποδίδουμε τα νοήματα όπως εκφράζονται στο κείμενο, ανεξάρτητα από το αν συμφωνούμε ή διαφωνούμε με τις θέσεις του συγγραφέα. Τις δικές μας απόψεις τις αναφέρουμε μόνο αν μας ζητηθούν.

**Κριτήρια αξιολόγησης της περίληψης**

α. ως προς τη μορφή της περίληψης

➢ Γραμματικά, συντακτικά και ορθογραφικά λάθη

➢ Χρήση σωστών σημείων στίξης

➢ Κατάλληλο ύφος και γλώσσα ανάλογα με το αρχικό κείμενο, το σκοπό και τον αποδέκτη της περίληψης

➢ Ακρίβεια και σαφήνεια στη διατύπωση

➢ Τήρηση του ορίου λέξεων που έχει δοθεί

β. ως προς τη δομή της περίληψης

➢ Η περίληψη γράφεται σε μία παράγραφο

➢ Ακολουθία του σχήματος : πρόλογος – κύριο θέμα – επίλογος αρχικού κειμένου

➢ Χρήση διαρθρωτικών (συνδετικών) λέξεων και φράσεων

γ. ως προς το περιεχόμενο της περίληψης

➢ Επιλογή βασικών σημείων του αρχικού κειμένου

➢ Αναδιατύπωση του αρχικού κειμένου, όχι αντιγραφή

➢ Αποφυγή προσωπικών κρίσεων για το αρχικό κείμενο

**ΑΣΚΗΣΗ**

**Κείμενο : Η μητέρα συχνά εργάζεται**

Με την πάροδο των ετών παρατηρούμε ότι όλο και περισσότερες γυναίκες σ' όλα τα κράτη του κόσμου, της Ευρώπης και στη χώρα μας συμμετέχουν ενεργά στην αγορά εργασίας, διεκδικώντας επαγγελματική απασχόληση. Αυτό σημαίνει ότι, καθώς η μητέρα βρίσκεται πολλές ώρες στη δουλειά, η φροντίδα για το σπίτι και τα μέλη της οικογένειας απαιτεί αλλαγές: οι παραδοσιακοί ρόλοι αναθεωρούνται, οι ευθύνες μοιράζονται, όλοι χρειάζεται να αναλάβουν δουλειές, ώστε το σύστημα της οικογένειας να συνεχίσει να λειτουργεί αποτελεσματικά ως προς τις ανάγκες που υπάρχουν.

Οι γονείς αναγκάζονται να δουλεύουν ολοένα και περισσότερο σε εργασίες, που γίνονται σταδιακά όλο και πιο απαιτητικές. Οι συνθήκες των μεγαλουπόλεων δεν είναι ιδιαίτερα φιλικές για τους κατοίκους τους. Ο βιοπορισμός, πιθανόν, να εξαντλεί τους ανθρώπους και τις δυνάμεις τους. Η υπερένταση, οι συγκρούσεις και το άγχος αποτελούν καθημερινό μέρος της ζωής στη σημερινή εποχή. Έτσι, γυρίζουν στο σπίτι κουρασμένοι, χωρίς ψυχικά και σωματικά αποθέματα. Η ενασχόληση με τα παιδιά τους μετατρέπεται σε μια σειρά από ενέργειες ρουτίνας. Τα συναισθηματικά προβλήματα των εφήβων παίρνουν, συχνά, τη μορφή μπελά για τους γονείς, που προσπαθούν να τελειώσουν τη μέρα τους, χωρίς άλλες συγκρούσεις και βάσανα σαν εκείνα που αντιμετώπισαν στη δουλειά τους. Οι έφηβοι αισθάνονται ότι παραμελούνται και ότι τα προβλήματά τους μένουν χωρίς απάντηση, λύση ή και στήριξη από τους μεγάλους. Η άρνηση, η σιωπή, η αναβολή, η έλλειψη σεβασμού γεννούν προβλήματα που συσσωρεύονται και, όταν δεν αντιμετωπίζονται έγκαιρα και ουσιαστικά, οδηγούν τους εφήβους σε παραπτωματική συμπεριφορά.

Ωστόσο, η επαγγελματική δραστηριότητα της μητέρας δεν είναι απειλητική για την ισορροπία και τη συνοχή της οικογένειας. Η εργαζόμενη μητέρα ενισχύει οικονομικά την οικογένεια, αλλά και η ίδια μέσα από τη δουλειά της αισθάνεται δραστήρια και πιο ολοκληρωμένη, κάτι που έχει θετική επίπτωση και στην ισορροπημένη σχέση με τα παιδιά της.

*Γονείς: όταν τα πράγματα… δεν πάνε καλά*, ενημερωτικό φυλλάδιο του ΥΠΕΠΘ,

Παιδαγωγικό Ινστιτούτο, 2000